Kemp v Kaiserbrunne určite navšívilo veľa z vás, nakoľko to bolo miesto, ktoré predstavovalo parádny východiskový bod na túry, ferraty či lezenie v údolí Hollental.
Okolie Kaiserbrunnského kempu predstavuje časť Rax/ Schneeberg oblasti, ktorá je chránenou oblasťou z dôvodu, že v tejto oblasti pramení alpský potok, ktorý je zdrojom pitnej vody.
Tento kemp využívali už od roku 1980 outdoorový nadšenci na prenocovanie, či už so stanmi alebo bez. Postupom času a pribúdajúcim ľudským zásahom začal byť v oblasti problém so znečistením, rizikom kontaminácie vody a tiež vzniku požiarov. Z dôvodu ochrany vodného zdroja mesto Viedeň povolilo kempovanie ako dočasné riešenie, kým sa nevybuduje oficiálny kemp v tomto regióne. V provizórnom kempe tak boli vybudované toalety a hostinec.
Leto 2016 je však posledným letom, kedy sa ešte dá v kempe pri Kaiserbrunne s určitými obmedzeniami kempovať. Od januára 2017 bude kemp definitívne uzatvorený. Mesto Viedeň sa dlhodobo snažilo podporiť vybudovanie oficiálneho kempu v tejto oblasti, čo sa však do dnešného dňa nepodarilo. Kempovanie v okolitých lesoch, prípadne pri vodnom toku, je prísne zakázané z dôvodu, že celá oblasť spadá pod vodné ochranné pásmo.
Keďže sme v kempe pri Kaiserbrunne ako občianske združenie organizovali niekoľko výletov a zažili sme tam veľa príjemných víkendov, táto správa nás nepotešila. Na druhej strane si treba vážiť jedinečnosť takýchto miest, a teda aj fakt, že ak chceme udržať ako tak pôvodný stav tohto miesta budeme musieť rešpektovať zákaz kempovania v Kaiserbrunne. Dúfame, že sa nám podarí nájsť ďalšie takého miesto. Prípadne, ak máte tip dajte vedieť na našom Facebooku 🙂